Il-Partit Laburista illejla fakkar Jum ir-Repubblika f’ċerimonja quddiem il-Palazz tal-President fil-Belt Valletta. Il-Prim Ministru u Mexxej tal-Partit Laburista Joseph Muscat, f’kelmtejn li għamel qal li huwa ta’ dispjaċir li f’pajjiżna m’hawnx monument li jfakkar il-ġrajja storika ta’ Jum ir-Repubblika. Kien għalhekk li l-Partit Laburista qed ifakkar dil-ġrajja f’riġlejn il-lapida li hemm mal-faċċata tal-Palazz Presidenzjali. Dr Muscat qal li din ma tirriflettix biżżejjed l-importanza ta’ dan il-jum. Il-Prim Ministru ħabbar li f’Diċembru tas-sena d-dieħla, f’għeluq l-40 sena minn meta l-Parlament Malti waqqaf ir-Repubblika ta’ Malta b’maġġoranza storika miż-żewġ naħat tal-Kamra tar-Rappreżentanti, se jinkixef mafkar kif jixraq biex ifakkar it-twaqqif ta’ Malta Repubblika. F’Jannar li ġej il-Gvern se jkun qed jerġa’ jdur fuq l-artisti Maltin biex joħorġu b’ideat għal dan il-mafkar, kif ukoll biex jindikaw fejn għandu jitqiegħed. Dr Muscat qal li s-sena d-dieħla pajjiżna se jfakkar ukoll il-50 sena mill-kisba tal-Indipendenza, 35 sena mill-Ħelsien u 10 snin mid-dħul ta’ Malta fl-Unjoni Ewropea. Fiċ-ċerimonja tal-lejla, poġġew ukoll bukketti tal-fjuri f’riġlejn il-lapida ta’ Jum ir-Repubblika membri tal-Amministrazzjoni tal-Partit Laburista, Deputati kif ukoll kandidati għall-elezzjoni tal-Parlament Ewropew.